望九華
作者：程俱
朝代：宋

paragraphs: 卷簾坐對江南山，掠眼送青來亹亹。
雲泉肺腸久厭飫，挂頰悠然聊復爾。
奇峰遠澹忽四五，爽秀駸駸逼窗几。
平生九華盛名下，一見定知真是矣。
非關目力覩天奥，正覺羣山如聚米。
好人好人有高韻，不獨江州孟公子。
直緣佳處無仕逕，落莫道邊同苦李。
大是忘年耐久交，藜杖青鞋結終始。